A Bizottság 142/75/EGK rendelete
(1975. január 20.)
a 616/72/EGK rendelet módosításáról az olívaolajra vonatkozó exportlefölözések tekintetében
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 1707/73/EGK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2],
tekintettel az olajok és zsírok, a Közösség és Görögország közötti kereskedelméről szóló, 1966. október 27-i 162/66/EGK tanácsi rendeletre [3],
tekintettel a legutóbb a 2429/72/EGK rendelettel [4] módosított, az olívaolajra vonatkozó export-visszatérítésekről és lefölözésekről szóló, 1967. június 27-i 171/67/EGK tanácsi rendeletre [5] és különösen annak 11. cikkére,
mivel a legutóbb a 2563/72/EGK rendelettel [6] módosított, az olívaolajra alkalmazandó export-visszatérítések és lefölözések alkalmazására vonatkozó részletes szabályokról szóló, 1972. március 27-i 616/72/EGK bizottsági rendelet [7] 4. cikke előírja, hogy a Bizottságnak exportlefölözést kell rögzítenie az 5 kg-nál nagyobb kiszerelésű olívaolajokra, ha a 171/67/EGK rendelet 10. cikke (2) bekezdésének első albekezdésében megállapított különbség meghalad egy bizonyos összeget; mivel a tapasztalatok azt mutatták, hogy e rendelkezés alkalmazásának eredményeként akkor is sor kerül exportlefölözések megállapítására, ha az export nem fenyeget a Közösség vagy a világ olívaolaj-piacának megzavarásával; mivel ezért rendelkezést kell hozni arról, hogy a lefölözések kiszabása a fent említett olajokra ugyanolyan feltételekkel történjék, mint a kis mennyiségekben kiszerelt olajok esetében;
mivel az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 616/72/EGK rendelet 4. cikke helyébe a következő rendelkezés lép:
"4. cikk
(1) A Bizottság exportlefölözést állapít meg a közös vámtarifa 15.07 A alszáma alá tartozó olívaolajokra, ha a CIF-ár és a Közösség piacán jegyzett ár közötti különbség akkora, hogy az olyan mértékben ösztönzi az exportot, ami nagy valószínűséggel zavarhatja a Közösség piacát vagy a világpiacot. A Közösség piacán érvényes ár meghatározása céljából figyelembe veszik a legreprezentatívabb termelői és exportpiacokon érvényes árfolyamokat és árakat.
Az exportlefölözést a helyzet változásának megfelelően módosítják.
(2) Ha a CIF-ár meghaladja a piaci irányárat, az exportlefölözés alkalmazását a 136/66/EGK rendelet 39. cikkében megállapított eljárás alapján havonta legalább egyszer felülvizsgálják.
(3) Amint a fenti lefölözés rögzítése megtörtént, a Bizottság értesíti a tagállamokat az exportált olívaolaj 100 kg-jára vonatkozó exportlefölözés összegéről."
2. cikk
A 616/72/EGK rendelet 3. cikke hatályát veszti.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1975. január 20-án.